Tramp “Dorian” to‘fonining noto‘g‘ri xaritasi bilan amerikaliklarni qo‘rqitib yubordi

AQSh prezidenti Donald Tramp “Dorian” to‘foni harakati to‘g‘risidagi noto‘g‘ri ma’lumot berdi, deb xabar bermoqda Politico. U noto‘g‘ri xaritaga tayanib, to‘fon Alabamani ham qamrab olishini aytgan.

Tramp xonasida olingan suratdan ko‘rinishicha, prezident namoyish etayotgan grafikada qora marker bilan qo‘shimcha chiziqlar shunday chizilganki, tabiiy ofat Alamabani ham qamrab olgan. Biroq nashrning ta’kidlashicha, bu shtat aslida hech qanday xavf ostida bo‘lmagan. Bu darhol aniqlanmagan, ammo prezident u yer xavf ostida emasligini bilganidan keyin ham buni ta’kidlashda davom etgan.
Jurnalistlar bilan bo‘lgan muloqotda Tramp o‘zi aytgan gaplarni himoya qilib, Alabamada to‘fon bo‘lishi ehtimoli dastlab 95 foizni tashkil qilganini aytgan. Keyinchalik aniqlanishicha, xavf ehtimoli 11 foizdan oshmagan va meteorologlar bu haqda 30-avgustdayoq bilgan.
Xabarda aytilishicha, kimdir Trampning adashishiga sababchi bo‘lgan va bu odamni topish zarur. Chunki tabiiy ofatlar to‘g‘risida bila turib yolg‘on ma’lumot tarqatganlik uchun qonunda javobgarlik belgilangan.
Tramp 5-sentabr kuni o‘zning Twitter’dagi sahifasida to‘fon Alabamani ham qamrab olishi aks etgan xaritani joylashtirib, bunday yolg‘on ma’lumot chiqargan muallifning uzrini qabul qilishini yozib qoldirgan.
Donald Tramp bundan avval Eron raketasini uchirishdagi avariya haqida tvit yozib, AQShning maxfiy sun’iy yo‘ldoshini oshkor qilib qo‘ygan edi. Shu kunga qadar sun’iy yo‘ldoshning narxi salkam 2 milliard dollar ekanligidan boshqa hech narsa ma’lum bo‘lmagan.
 Bagam orollariga yopirilgan kuchli to‘fon — “Dorian” oqibatlari (foto)
 “Dorian” to‘fonini kesib o‘tgan samolyot videosi e’lon qilindi